laion/Wikipedia-Exotic huggingface dataset:
אריזת ואקום

אריזת ואקום היא שיטת אריזה הכוללת שאיבת אוויר מהאריזה ואטימתה לאחר מכן. תחילה מוצבים הפריטים במכל פלסטיק מוצק או גמיש, לאחר מכן נשאב האוויר מהמכל ולבסוף הוא נאטם לכדי אריזה. מטרותיה העיקריות של אריזת הוואקום הן להיפטר מהחמצן בתוך האריזה על מנת להאריך חיי מדף של מזון; ובשימוש במיכל גמיש כמו שקיות פלסטיק, להקטין את נפח האריזה כדי לחסוך במקום. שאיבת האוויר מהמכל יוצרת בתוכו ואקום, ומכאן שמה של השיטה. אריזת ואקום מפחיתה את כמות החמצן, מגבילה את התפתחותם של חיידקים אווירניים ופטריות, ומונעת התאדות של רכיבים נדיפים. שימוש נפוץ לאריזת ואקום הוא אחסון לתקופות זמן ארוכות של מזון יבש כמו דגנים, אגוזים, בשר משומר, דג מעושן, גבינות וצ'יפס. ניתן אף לאחסן מזון טרי לתקופות זמן קצרות יותר, כמו ירקות, בשר טרי ומזון נוזלי. אריזת ואקום מקטינה באופן ניכר את נפחם של פריטים שאינם פריטי מזון. לדוגמה, ניתן לאחסן פריטי לבוש וכלי מיטה בשקיות פלסטיק ולשאוב מתוכן את האוויר באמצעות שואב אבק או מכונת אריזת ואקום ייעודית. שיטה זו לעיתים משמשת לדחיסת אשפה ביתית במקומות בהן נגבה תשלום עבור כל שקית זבל מלאה שמפונה. ניתן להשיג מוצרי אריזת ואקום לשימוש ביתי, העושים שימוש בין היתר בשקיות פלסטיק, פחיות, בקבוקים וצנצנות שימורים. במקרים בהם מזון רגיש, לדוגמה צ'יפס, עלול להימעך בגלל תהליך הכיווץ שנוצר באריזת ואקום, קיים פתרון חלופי שעיקרו החלפת הגז בתוך האריזה בגז אחר שאינו מכיל חמצן. במקום להוציא את האוויר מהאריזה ולאטמה, האוויר מוחלף בחנקן ורק לאחר מכן נאטמת האריזה. מכיוון שהחמצן מפונה בתהליך זה, יתרון השימור באריזת ואקום נשאר. מדיה וקבצים בנושא אריזת ואקום בוויקישיתוף
אהרנפריד בגה

גנרל אהרנפריד בגה (בגרמנית: Ehrenfried Boege;‏ 11 בנובמבר 1889 – 31 בדצמבר 1965) היה מפקד בכיר בורמאכט שפיקד על כוחות במלחמת העולם השנייה. בגה נולד ב-11 בנובמבר 1889 באוסטרובו, שהשתייכה לאימפריה הגרמנית. בשנת 1913 התגייס לצבא הגרמני הקיסרי, והצטרף לרגימנט הרגלים ה-62 (שלזיה העילית ה-3), עמו לחם במלחמת העולם הראשונה. על פעולותיו בקרבות קיבל את עיטורי צלב הברזל דרגה ראשונה ושנייה, וצלב הכבוד של מלחמת העולם 1914/1918. לאחר המלחמה הצטרף בגה לרייכסווהר, ומילא בו תפקידי פיקוד ומטה. ב-1 באוגוסט 1934 הועלה בגה לדרגת מיור, וב-6 באוקטובר 1936 הוא מונה למפקד הגדוד ה-3 ברגימנט הרגלים ה-84. ב-1 במרץ 1937 הועלה בגה לדרגת אוברסט לוטננט, ובנובמבר 1938 מונה למדריך באקדמיה הצבאית בפוטסדאם. עם פרוץ המלחמה היה בגה במטה של היטלר, וב-1 בדצמבר 1939 מונה למפקד רגימנט הרגלים ה-161, וב-1 בפברואר 1940 הועלה לדרגת אוברסט. במהלך המערכה על צרפת פיקד בגה על הרגימנט כחלק מהדיוויזיה ה-81 במסגרת הקורפוס ה-18, וב-13 ביולי 1940 מונה למפקד רגימנט הרגלים ה-7. במהלך מבצע ברברוסה והקרב על מוסקבה לחם בגה עם הרגימנט שבפיקודו כחלק מהדיוויזיה ה-28 במסגרת הקורפוס ה-8, וב-22 בדצמבר 1941 קיבל על פעולותיו את עיטור צלב האבירים של צלב הברזל. ב-13 בפברואר 1942 מונה בגה למפקד הדיוויזיה ה-197, שהייתה חלק מהקורפוס ה-7 במסגרת ארמיית הפאנצר הרביעית, וב-1 באפריל 1942 הועלה לדרגת גנרל מיור. במאי 1942 הועברה הדיוויזיה להקורפוס ה-9 במסגרת ארמיית הפאנצר השלישית, ולאחר מכן פעלה הדיוויזיה כחלק מקורפוסים שונים במסגרת הארמיות שהשתייכו לקבוצת ארמיות מרכז. ב-1 בינואר 1943 הועלה בגה לדרגת גנרל לוטננט, וב-13 בינואר 1943 הוענק לו עיטור הצלב הגרמני בזהב. בנובמבר 1943 נשלח בגה לקורס פיקוד ומטה, וב-1 בפברואר 1944 מונה למפקד קורפוס הפאנצר ה-41, שהיה חלק מהארמייה התשיעית במסגרת קבוצת ארמיות מרכז. ב-25 במרץ 1944 מונה בגה למפקד הקורפוס ה-43, שהיה חלק מהארמייה ה-16 במסגרת קבוצת ארמיות צפון, וב-1 ביוני 1944 הועלה לדרגת גנרל חיל הרגלים. ב-2 בספטמבר 1944 מונה בגה למפקד הארמייה ה-18, שהייתה חלק מקבוצת ארמיות צפון, ולאחר מכן חלק מקבוצת ארמיות קורלנד. ב-21 בספטמבר 1944 הוענק לבגה תוספת עלי אלון לעיטור צלב האבירים של צלב הברזל, ובסוף המלחמה נכנע בראש כוחותיו והלך לשבי הרוסי. בגה שוחרר מהשבי באוקטובר 1955. לאחר שחרורו התגורר בגה בהילדסהיים, וב-31 בדצמבר 1965 מת, והוא בן 76 שנים. מדיה וקבצים בנושא אהרנפריד בגה בוויקישיתוף אהרנפריד בגה באתר lexikon-der-wehrmacht (בגרמנית)
בוריסוב ארנה

בוריסוב ארנה (בבלארוסית: Барысаў-Арэна) הוא אצטדיון כדורגל בעיר בוריסוב שבבלארוס, המשמש את באטה בוריסוב ואת נבחרת בלארוס. האצטדיון מכיל 13,126 מקומות. אבן היסוד לאצטדיון הונחה בשנת 2011 ונמשכה כ-3 שנים. המשחק הרשמי הראשון באצטדיון נערך ב-3 במאי 2014 במסגרת גמר הגביע הבלארוסי בין נמאן הורדונה ושחטיור סליהורסק. שבוע לאחר מכן ערכה באטה בוריסוב את משחקה הראשון באצטדיון בו ניצחה 3–0 את סלוטסק. אתר האינטרנט הרשמי של בוריסוב ארנה ערך זה הוא קצרמר בנושא אצטדיונים ומתקני ספורט ובנושא בלארוס. אתם מוזמנים לתרום לוויקיפדיה ולהרחיב אותו.
פאפיס סיסה

פאפיס סיסה (בצרפתית: Papiss Cissé; ‏נולד ב־3 ביוני 1985) הוא כדורגלן סנגלי המשחק בעמדת החלוץ. סיסה התחיל את הקריירה שלו בגואנס דקאר אליה הצטרף בגיל 18 וכבר בעונתו הראשונה התבלט עם 23 שערים ב-26 משחקים במדי קבוצתו. בקיץ 2005 חתם במץ וכעבור חודש הושאל לשרבור עד לסיום העונה. בתום העונה חזר למץ בה שיחק עד ינואר 2008 בה הושאל לשאטורו. ב-28 בדצמבר 2009 חתם בפרייבורג מהבונדסליגה תמורת 1.62 מיליון אירו. עונת 2010/2011 הייתה עונת השיא של סיסה בה הבקיע 22 שערים וסיים כסגן מלך השערים של הליגה אחרי מריו גומז מבאיירן מינכן שהבקיע 28 שערים. סיסה גם הפך לכדורגלן האפריקאי שכבש הכי הרבה שערים בעונה אחת בבונדסליגה. ב-21 בינואר 2012 סיסה חתם בניוקאסל יונייטד ל-5 וחצי שנים תמורת 9.3 מיליון פאונד. ב-5 בפברואר סיסה ערך את הופעת הבכורה שלו עבור ניוקאסל בניצחון 1-2 נגד אסטון וילה בה גם הבקיע את שער הניצחון עבור ניוקאסל שהיה גם שער הבכורה שלו בקבוצה. ב-25 במרץ הבקיע צמד בניצחון 1-3 נגד וסט ברומיץ' אלביון והפך לשחקן הכי מהיר שהצליח לכבוש 5 שערים עבור ניוקאסל כאשר הוא עשה זאת ב-6 משחקים בלבד. ב-2 במאי 2012 הבקיע שער מ-37 מ' בניצחון 0–2 נגד צ'לסי שנבחר לשער העונה על ידי ה-BBC. ב-14 במרץ 2013 הבקיע את שער הניצחון בדקה ה-94 במשחק במסגרת הליגה האירופית נגד אנז'י מחצ'קלה שהעפילה לרבע גמר המפעל. ב-7 באפריל 2013 סיסה הבקיע שוב בתוספת הזמן, הפעם נגד פולהאם. בעונת 2013/2014 חלה ירידה ביכולת הכיבוש של סיסה בה הוא הבקיע רק שני שערים ב-24 משחקי ליגה. ב-19 באפריל 2014 נפצע במשחק הליגה נגד סוונסי סיטי ובכך סיים את העונה. ב-20 בספטמבר 2014 שב לשחק במשחק הליגה נגד האל סיטי בו הבקיע צמד שערים במשחק שנגמר בתיקו 2-2. את שני השערים חגג סיסה על ידי הרמת חולצה וחשיפת הודעת תמיכה בחברו לקבוצה ג'ונאס גוטיירס לאחר שהתגלה אצלו סרטן האשכים. ב-28 בדצמבר 2014 הורחק במהלך משחק הליגה נגד אברטון לאחר שפגע עם המרפק בשיימוס קולמן שחקנה של אברטון ובהמשך הורחק על ידי ההתאחדות לכדורגל האנגלית ל-3 משחקים. ב-7 במרץ 2015 הורחק ל-6 משחקים לאחר שירק על ג'וני אוונס במשחק הליגה נגד מנצ'סטר יונייטד. ב-23 באפריל 2016 הבקיע את שערו האחרון בניוקאסל במשחק נגד ליברפול. בתום העונה עזב את ניוקאסל לאחר שירדה לליגה השנייה. ב-9 ביולי 2016 חתם בשאנדונג לוננג מליגת העל הסינית תמורת 2.5 מיליון פאונד. ב-16 ביולי 2016 ערך את הופעת הבכורה שלו בליגה הסינית בתיקו 1-1 נגד ליאונינג ווהווין. כעבור 4 ימים הבקיע את שער הבכורה שלו במועדון בניצחון 1–4 נגד האנגז'ו גרינטאון. ב-31 באוגוסט 2018 חתם באלניהספור הטורקית. יום לאחר מכן ערך את הופעתו הבכורה בקבוצה בניצחון 0-1 נגד גוזטפה. ב-23 בספטמבר כבש את שערו הראשון בקבוצה בניצחון 1–2 על קסימפאשה. ב-1 באוקטובר 2020 חתם בפנרבחצ'ה לעונה אחת. בינואר 2022 סיסה חתם בריזספור. בספטמבר 2022 הצטרף לאמיין מהליגה הצרפתית השנייה. סיסה ערך את הופעת הבכורה שלו בנבחרת סנגל ב-12 באוגוסט 2009 במשחק ידידות נגד הרפובליקה הדמוקרטית של קונגו. ב-9 באוקטובר 2010 הבקיע שלושער בניצחון 0–7 נגד מאוריציוס. סיסה שימש כקפטן הנבחרת בין השנים 2012-2013. אישיים שער העונה של ה-BBC: 2011/2012 מדיה וקבצים בנושא פאפיס סיסה בוויקישיתוף פאפיס סיסה, באתר Transfermarkt פאפיס סיסה, באתר Fussballdaten.de (בגרמנית) פאפיס סיסה, באתר Soccerway פאפיס סיסה, באתר BDFutbol פאפיס סיסה, באתר WorldFootball.net פאפיס סיסה, באתר National Football Teams פאפיס סיסה, באתר FootballDatabase.eu פאפיס סיסה, באתר ESPN
עונת 1960/1961 בגביע אירופה לאלופות בכדורסל

עונת 1960/1961 בגביע אירופה לאלופות בכדורסל הייתה העונה הרביעית של התחרות אירופית לקבוצות כדורסל והיא אורגנה על ידי פיב"א אירופה. המשחק הראשון התקיים ב-29 בנובמבר 1960 ותחרות הסתיימה ב-22 ביולי 1961. בתחרות השתתפו 24 קבוצות. התחרות הסתיימה בניצחון של צסק"א מוסקבה, בפעם בראשונה בתולדות המועדון. בשלב המוקדם נקבעו 9 עולות לשלב שמינית הגמר בנוסף ל-5 קבוצות שהעפילו ישירות לשמינית הגמר. מנצחת התחרות בעונה הקודמת סק"א ריגה העפילה ישירות לרבע הגמר. משטרת יוגוסלביה הודיע שלא מסוגלת להבטיח ביטחון לקבוצה הבלגית ומשחק לא התקיים הפועל תל אביב העפילה ישירות לשמינית הגמר בה ניצחה את גלאטסראיי, ברבע הגמר היא הודחה על ידי סק"א ריגה. פירוט התוצאות תיאור מפורט של משחקי הגמר
זווית ביסטטית

זווית ביסטטית (באנגלית: Bistatic angle) היא זווית כלשהי בנקודה בה יש מטרה, והתוחמת זווית β בין משדר (Tx), מטרה (Target), ומקלט (Rx), במערכת מכ"ם ביסטטי. כאשר β שווה בדיוק לאפס. המכ"ם נקרא מכ"ם מונוסטטי, כאשר היא קרובה לאפס, מכ"ם פסאודו-מונוסטטי, וכאשר היא קרובה ל-180 מעלות המכ"ם הוא מכ"ם פיזור קדמי. עבור ערכי β אחרים, המכ"ם מכונה בפשטות מכ"ם ביסטטי. הזווית הביסטטית β היא גורם חשוב בקביעת שטח חתך המכ"ם או RCS (ראשי תיבות של: Radar Cross Section) של המטרה. Cherniakov, Mikhail (ed). (2007). Willis, Nicholas. (2007). Willis, Nicholas J.; Griffiths, Hugh D. (2007). Advances in bistatic radar. SciTech Publishing. ISBN 1-891121-48-0. ערך זה הוא קצרמר בנושא טכנולוגיה ובנושא פיזיקה. אתם מוזמנים לתרום לוויקיפדיה ולהרחיב אותו.
ג'ואן ואן ארק

ג'ואן ואן ארק (באנגלית: Joan Van Ark; נולדה ב-16 ביוני 1943) היא שחקנית אמריקאית. ואן ארק נולדה בניו יורק. בגיל 15, כשלמדה עיתונאות בתיכון, היא ראיינה את השחקנית ג'ולי האריס, שהמליצה לה ללכת ללמוד בבית הספר למשחק של אוניברסיטת ייל. היא שיחקה בתחילה בתפקידים קטנים בסדרות "סטיב אוסטין, האיש השווה מיליונים", "בוננזה" ו"הוואי חמש-אפס". נודעה בזכות תפקידה כ"ואלין יואינג" בסדרת הדרמה "דאלאס". לקראת סוף שנות השביעים דיבבה את ספיידרוומן בסדרת הנפשה בעלת אותו שם. בשנות השמונים שימשה כמנחה אורחת בתחרויות מיס ארצות הברית ומיס תבל. לאחר ירידת הסדרה דאלאס היא שיחקה, בין היתר, בסדרות "מגע של מלאכים" ו"הנסיך המדליק מבל אייר", ובשנת 1990 הופיעה לצדה של פטי דיוק בסרט הטלוויזיה "זכרי תמיד שאני אוהב אותך", ששודר בבכורה ב-23 בדצמבר ברשת CBS. לואן ארק בת בשם ונסה אשר גם היא שחקנית. מדיה וקבצים בנושא ג'ואן ואן ארק בוויקישיתוף אתר האינטרנט הרשמי של ג'ואן ואן ארק (באנגלית) ג'ואן ואן ארק, במסד הנתונים הקולנועיים IMDb (באנגלית) ג'ואן ואן ארק, באתר AllMovie (באנגלית) ג'ואן ואן ארק, במסד הנתונים הקולנועיים KinoPoisk (ברוסית) ערך זה הוא קצרמר בנושא טלוויזיה. אתם מוזמנים לתרום לוויקיפדיה ולהרחיב אותו.
לאופולד

האם התכוונתם ל... לאופולד, דוכס אולבני לאופולד, נסיך בוואריה לאופולד השלישי, מלך הבלגים לאופולד, נסיך הוהנצולרן לאופולד ולוב – צמד רוצחים יהודים אמריקאים שם משפחה: עודד לאופולד – שחקן ישראלי אחר: החתול לאופולד – סדרת סרטים מצוירים שהופקו בברית המועצות מוזיאון לאופולד – מוזיאון לאמנות בווינה מסדר לאופולד – העיטור החשוב ביותר בבלגיה לאופולד הראשון לאופולד השני אישים ששמם הפרטי הוא לאופולד
אולפנת רעיה

אולפנת רעיה היא אולפנה לבנות ע"ש רעיה מלמד שנוסדה בשנת תשנ"ג (1992–1993) ביישוב בית אל והעומד בראשותה הוא הרב חיים סולטן. בשנת תשנ"ג יזמה והקימה מלכה פרוכט מהישוב בית אל את הקמת האולפנה. אביה הרוחני של האולפנה הוא הרב זלמן מלמד ראש ישיבת בית אל ורב היישוב. בראש האולפנה עומד, הרב חיים סולטן. האולפנה קרויה על שמה של רעיה מלמד, אמו של הרב זלמן ברוך מלמד. במקצועות החול מגמות הלימוד הקיימות באולפנה הן: ביולוגיה, לימודי ארץ ישראל, ספרות, עיצוב גרפי, כימיה ופסיכולוגיה. האולפנה זכתה פעמיים בפרס מטעם משרד החינוך על חינוך ערכי ועל הישגים לימודיים גבוהים[דרוש מקור]. באולפנה ישנם מגורים חובה בפנימייה במתכונת פנימייה חלקית, שבה הבנות ישנות בפנימייה וחוזרות לביתן בימי שלישי וחמישי, לבנות המתגוררות רחוק יש אופציה לפנימייה מלאה שכוללת שינה מראשון עד חמישי בפנימייה. באולפנה זו לומדות כיום (שנת תשפ"א) 372 תלמידות. אתר האינטרנט הרשמי של אולפנת רעיה אתר מדלן
Streaming Text Oriented Messaging Protocol

Simple (or Streaming) Text Oriented Message Protocol (STOMP), ידוע בעבר בשם TTMP, הוא פרוטוקול מבוסס טקסט פשוט, מיועד לעבוד עם ההודעה מוכוונת תווכה (באנגלית: message-oriented middleware - MOM). זה מספק יכולת פעולה הדדית של פורמט פרוטוקול מקשר (wire format), שמאפשר ללקוחות STOMP לדבר עם כל מתווך הודעות שתומך בפרוטוקול. לפיכך הפרוטוקול הוא בלתי תלוי שפה, כלומר גורם תיווך (Message broker) שפותח עבור שפה תכנות או פלטפורמה אחת יכול לקבל תקשורת מתוכנת הלקוח שפותחה בשפה אחרת. בהרחבה, הפרוטוקול דומה ל-HTTP, ועובד על TCP באמצעות הפקודות הבאות: CONNECT SEND SUBSCRIBE UNSUBSCRIBE BEGIN COMMIT ABORT ACK NACK DISCONNECT התקשורת בין הלקוח לבין השרת הוא באמצעות "frame" שמורכב ממספר שורות. השורה הראשונה מכילה את הפקודה, ולאחריה כותרות (headers) בתבנית <key>:<value> (כותרת אחת בכל שורה), ולאחריה שורה ריקה ואז גוף-תוכן, שמסתיים בתו null. התקשורת בין השרת והלקוח היא דרך פריים MESSAGE, RECEIPT או ERROR עם פורמט (תבנית) דומה של כותרות (headers), וגוף-תוכן. בגלל ש-STOMP הוא בלתי-תלוי שפה וקל למימוש, הוא נעשה פופולרי למפתחי ומתכנני תוכנה. מעבר לכך, STOMP הוא מבוסס טקסט פשוט, ולא מבוסס פרוטוקולים בינאריים אחרים הנמצאים בשימוש על ידי מתווכי תוכנה אחרים, ומשום כך, קשת רחבה של טכנולוגיות לקוח עובדות איתו כמו Ruby, Python, Perl וכדומה. STOMP הוא קל למימוש אך תומך במגוון רחב של מאפייני ליבה של הודעות, כמו אימות אבטחה (authentication), מודלי הודעות (point to point, publish and subscribe), אישורי הודעה, טרנזקציות, כותרות (headers), מאפייני הודעה וכו'. אלה הם מספר מוצרי MOM התומכים ב-STOMP: Apache ActiveMQ, הידוע גם Fuse Message Broker Apache Apollo HornetQ Net::STOMP::Client (,ufb, קוד פתוח של תוכנת לקוח המיושם ב-Perl) ocamlmq (מתווך הודעות קל, נכתב ב OCaml) Open Message Queue (OpenMQ) POE::Component::MessageQueue (יישום שרת ב-Perl) RabbitMQ (מתווך הודעות, המכיל תמיכה ב-STOMP) שרת Ruby, הידוע גם בשם stompserver stomp.erl (קוד פתוח של תוכנת לקוח במימוש שפת Erlang) syslog-ng דרך תוסף STOMP destination Stomp.py (קוד פתוח לתוכנת לקוח במימוש שפת Python) tStomp (קוד פתוח לתוכנת לקוח במימוש שפת Tcl) - רשימה של יישומים מתעדכנת גם באתר האינטרנט של STOMP אתר האינטרנט הרשמי של Streaming Text Oriented Messaging Protocol (באנגלית) אתר STOMP
אולפנת השומרון

אולפנת השומרון אורט אלקנה היא אולפנה לבנות שנוסדה בשנת תשמ"ג (1982–1983) ביישוב אלקנה. אולפנת בני עקיבא השומרון אלקנה היא אולפנה לבנות שנוסדה בשנת תשמ"ג, ביישוב אלקנה, מתוך מגמה להעניק לבנות אלקנה והסביבה חינוך ברוח דתית לאומית ציונית. הרב אריה מילס עמד בראש האולפנה משנת תשנ"ד עד פרישתו ב-2021. בשנים ה'תש"ן–ה'תשנ"ג, עמד בראשה אלי ששר ולפניו הרב הלל שחור. מגמות הלימוד באולפנה הם: לימודי ארץ ישראל, עיצוב גרפי, ביולוגיה, כימיה ומדעי החברה (פסיכולוגיה וסוציולוגיה). באולפנה מתקיימות תוכניות עבור תלמידות מחוננות ומצטיינות, כגון תוכנית אמירים ואקדמיה בתיכון. בנוסף התלמידות מכוונות להשתתף בתוכניות חיצוניות כגון אלפא, אודיסאה ועוד. האולפנה מתאפיינת בפעילות חברתית ענפה. אתר האינטרנט הרשמי של אולפנת השומרון אודות האולפנה באתר ישיבות ואולפנות בני עקיבא סרטון תדמית על האולפנה אודות האולפנה באתר סטנדר אירועי הפרידה מראש האולפנה - הרב אריה מילס, 2021 ערך זה הוא קצרמר בנושא חינוך. אתם מוזמנים לתרום לוויקיפדיה ולהרחיב אותו.
ולטר הרצר

ולטר הרצר (בגרמנית: Walter Harzer,‏ 29 בספטמבר 1912 – 29 במאי 1982) היה קצין בוואפן אס אס בדרגת אוברפיהרר אשר פיקד בין היתר על דיוויזיית האס אס ה-9 במהלך מבצע מרקט גארדן. ולטר הרצר נולד ב-29 בספטמבר 1912 בשטוטגרט-פויירבאך. בשנת 1931 הצטרף הרצר לאס אס, ובמרץ 1934 הצטרף לאס דה, ומאוחר יותר הצטרף לדיוויזיית אס אס "דאס רייך". הרצר לחם עם דיוויזיית אס אס "דאס רייך" במהלך הפלישה לפולין ובמהלך המערכה על צרפת, וביוני 1941 מונה למפקד גדוד בדיוויזיה, ופיקד עליו במהלך מבצע ברברוסה. בשנת 1942 מונה הרצר לקצין מטה בקורפוס הפאנצר ה-57, ולאחר מכן מונה לקצין מטה בדיוויזיית האס אס ה-10. באפריל 1943 מונה הרצר לקצין מטה בדיוויזיית האס אס ה-9, ולחם עימה בהתקפה על טרנופול, ולאחר מכן הועבר עם הדיוויזיה לצרפת, שם השתתפה הדיוויזיה בקרב על קן. ב-19 באוגוסט 1944 קיבל הרצר על פעולותיו את עיטור הצלב הגרמני בזהב, וב-29 באוגוסט מונה למפקד דיוויזיית האס אס ה-9. בתחילת ספטמבר הועברה הדיוויזיה להולנד לצורך מנוחה ושיקום, אך נאלצה להילחם בקרב על ארנהם, כחלק ממבצע מרקט גארדן, ועל כך קיבל ב-21 בספטמבר 1944 את עיטור צלב האבירים של צלב הברזל. ב-10 באוקטובר 1944 מונה הרצר לראש מטה הקורפוס ההררי אס אס ה-5, ובסוף נובמבר 1944 מונה למפקד דיוויזיית האס אס ה-4, ופיקד עליה עד סוף המלחמה, וב-8 במאי 1945 נכנע בראש כוחותיו לצבא האמריקני. לאחר שחרורו התגורר הרצר בעיר שטוטגרט, והיה חבר באגודת HIAG - ארגון של חברים לשעבר בואפן אס-אס, וערך את ההיסטוריה של קצינים רבים באס אס באופן מגמתי. ב-29 במאי 1982 מת הרצר, והוא בן 70 שנה.
בנימין זאב יעקבזון

הרב בנימין זאב יעקבזון (א' באייר תרנ"ד, 11 במאי 1894 - כ"ב בסיון תשל"ג, 22 ביוני 1973) היה רבן של קופנהגן וסטוקהולם, מראשי אגודת ישראל בשוודיה ובישראל וממייסדי בית יעקב בארץ ישראל. נולד בהמבורג שבגרמניה לרב שלמה יעקבזון, בצעירותו למד אצל הרב שמואל בנימין שפיצר שהיה רבה של המבורג. נהג להגדיר את עצמו כתלמידו של הרב שמשון רפאל הירש והלך על פי דרכו אף על פי שלא הכירו. נישא לבילא, בתו של הרב יצחק רוזנטל. לפני מלחמת העולם השנייה ברח לדנמרק שם התמנה לרב הקהילה החרדית בקופנהגן. משם ברח יחד עם שאר יהודי דנמרק במבצע הצלת יהודי דנמרק לשוודיה, בהיותו רבה של סטוקהולם הקים סניף של ועד ההצלה בשוודיה ופעל רבות להצלת יהודי אירופה בתקופת השואה. לאחר המלחמה פעל להביא ניצולים רבים ממחנות הריכוז לשוודיה שפתחה את שעריה בפניהם. במסגרת פעילותו הקים יחד עם אשתו בית ספר חרדי לבנות באי לידינגה הסמוך לסטוקהולם, בו למדו למעלה מ-1,000 בנות בתנאי פנימייה. לאחר שעלה לארץ ישראל היה פעיל במסגרת אגודת ישראל, היה תלמיד וקרוב למנהיגה הראשון הרב יעקב רוזנהיים. כיהן כמזכיר קרן התורה וכגובה הכספים, במסגרת זו נסע רבות לאיסוף כספים עבור מוסדות תורניים בארץ. היה ממקימי שיכון פאג"י בירושלים וכיהן כרב השכונה שם התגורר עד לפטירתו. על שמו נקרא רחוב יעקבזון בירושלים. בנו הרב יצחק יעקבזון, שימש כמפקח חינוכי ארצי מטעם החינוך העצמאי. נפטר בשנת ה'תשפ"א. בנו הרב משה מנחם יעקבזון היה רבה של באר יעקב עד לפטירתו בשנת תש"ס, מאז ממלא את מקומו בנו הרב אברהם יעקבזון. בן נוסף שלו הוא העיתונאי ומזכיר תנועת ש"ס צבי יעקבזון. בנו הרב מרדכי עמרם יעקבזון, משגיח בישיבת תפארת ציון. נפטר בשנת ה'תשע"ה. בניו הרב טוביה ראש ישיבה במודיעין עילית וחתן הרב שאול ברזם חתנו של רבי יעקב ישראל קניבסקי, והרב אליהו אליעזר רבה של מושב תפרח. חתנו הרב משה בויאר מרבני חוג חזון איש. בנו הרב ישראל יעקבזון, כיהן כמשגיח בישיבת פוניבז' לצעירים. בנו הרב מנחם, עומד בראשות ישיבת מאור יצחק. בתו מרת מרים בס, נפטרה בשנת ה'תשפ"ב. בנו הרב שלמה הרב יעקבזון העלה את זכרונותיו ממסעותיו באירופה ותקופת שוודיה בספר זכרונות שיצא לאור בירושלים בשנת תשי"ג. בנוסף הוציא לאור מספר ספרים. דברי בן שלמה - רעיונות לפרשת השבוע, דברי הגות על חינוך והישיבות ספר הקדיש - על ענייני הקדיש בהלכה ואגדה פירות מפוזרין - מאמרים ורעיונות שהוציא לאור בלידינגה אשא דעי למרחוק - פרקי זכרונות בנימין זאב יעקבסון (1894-1973), דף שער בספרייה הלאומית סקירה על הספר בירחון בית יעקב. היברובוקס.
יאן ויקטור אולסון

יאן ויקטור אולסון (בשוודית: Jan Viktor Olsson; ‏18 במרץ 1944 – 19 במאי 2023) היה כדורגלן שוודי ששיחק בגאיס, שטוטגרט ואורגריטה בעמדת הקשר. לאולסון 22 היו הופעות במדי נבחרת שוודיה, עמה השתתף במונדיאל 1970. אולסון נבחר ככדורגלן השנה בשוודיה לשנת 1970. אולסון עלה לקבוצה הבוגרת של גאיס מליגת העל השוודית בשנת 1965, שם ערך 92 הופעות והבקיע 23 שערים. בשנת 1967 קיבל אולסון את זימון הבכורה לנבחרת שוודיה. בשנת 1969 החל אולסון לשחק כדורגל מקצועני בשטוטגרט. בעונתו הראשונה בשטוטגרט, 1969/70, ערך אולסון 30 הופעות וסיים כשיאן הכיבושים של הקבוצה עם 12 הבקעות, כשהוא משתף פעולה בהתקפה עם מנפרד ויידמן, הורסט האוג וקרל-היינץ הנדשו. שטוטגרט סיימה עונה זו במקום השמיני בבונדסליגה. בתום עונה זו השתתף אולסון עם נבחרת שוודיה במונדיאל 1970, בו פתח בהפסד לנבחרת איטליה ובתיקו מול נבחרת ישראל, אך לא שותף בניצחון על נבחרת אורוגוואי. אולסון הציג במונדיאל יכולת טובה מאוד בקישור, כאשר הוא נחשב למתקל מצוין, וזכה לשבחים על העובדה ששמר היטב את החלוץ האיטלקי לואיג'י ריבה. על אף זאת, שוודיה הודחה ממונדיאל זה בשלב הבתים. בתום שנת 1970, זכה אולסון בתואר כדורגלן השנה בשוודיה, הן בזכות עונתו הטובה בשטוטגרט והן בזכות המונדיאל המוצלח. בעונתו השנייה בשטוטגרט, 1970/71, הבקיע אולסון שמונה שערים, ושטוטגרט סיימה את העונה במקום ה-12. בתום עונת 1970/71, חזר אולסון לגאיס, שם שיחק שלוש עונות נוספות. בשנת 1973 ערך אולסון את הופעתו ה-22 והאחרונה במדי נבחרת שוודיה. בשנת 1975 עבר לאורגריטה השוודית, בה סיים את הקריירה בשנת 1977. בעונת 1994/95 אימן אולסון את איינטרכט בראונשווייג. אולסון החל את עונת 1995/96 בקבוצה, אך פוטר כבר בספטמבר 1995. כדורגלן השנה בשוודיה: 1970 מדיה וקבצים בנושא יאן ויקטור אולסון בוויקישיתוף יאן ויקטור אולסון, באתר Transfermarkt יאן ויקטור אולסון, באתר Fussballdaten.de (בגרמנית) יאן ויקטור אולסון, באתר National Football Teams יאן ויקטור אולסון, באתר FootballDatabase.eu פרופיל המאמן, באתר Transfermarkt
מגדל השמיים (אבו דאבי)

מגדל השמיים הוא גורד שחקים המתנשא לגובה של 292 מטר וכולל 74 קומות, השוכן על האי אל רים הממוקם לחופי אבו דאבי שבאיחוד האמירויות הערביות. מגדל השמיים כולל בין היתר חדרי משרדים וקומות מגורים. כאשר בניית המגדל הושלמה בשנת 2010 מגדל השמיים הפך למגדל הגבוה ביותר בעיר אך נעקף בשנת 2012 על ידי מגדל לנדמארק. בניית המגדל החלה בשנת 2006. והוא המגדל הוא ה-119 בגובהו בעולם, ה-31 במזרח התיכון, ה-25 באיחוד האמירויות הערביות, וה-5 בגובהו באבו דאבי. מדיה וקבצים בנושא מגדל השמיים בוויקישיתוף http://skyscrapercenter.com/building/sky-tower/269 ערך זה הוא קצרמר בנושא גורדי שחקים ובנושא איחוד האמירויות הערביות. אתם מוזמנים לתרום לוויקיפדיה ולהרחיב אותו.
מגדלי ברזאן

מגדלי ברזאן (בערבית: برج برزان, בתעתיק מדויק: ברג ברזאן) הידועים גם בשם מגדלי מבצר אום סלאל מוחמד הם מגדלי שמירה הממוקמים בעיר אום סלאל מוחמד שבקטר. המגדלים נבנו בשלהי המאה ה-19, שופצו בשנת 1910 על ידי השייח' מוחמד בן ג'אסם אאל ת'אני (לימים אמיר קטר השני) ובשנת 2003 שוחזרו מחדש. המגדלים ממוקמים בקצה הדרומי של מערכת הגנה שהוקמה בשלהי המאה ה-19 ותחילת המאה ה-20 על מנת להגן על עמק רודה (روضة), בו נאגרים מי גשמים מההרים הסמוכים. מדיה וקבצים בנושא מגדלי ברזאן בוויקישיתוף Video of Barzan Towers site Qatar Museums Authority Qatar Tourism Authority Qatar Visitor ערך זה הוא קצרמר בנושא מבנים ובנושא קטר. אתם מוזמנים לתרום לוויקיפדיה ולהרחיב אותו.
לשנה הבאה בירושלים

לשנה הבאה בירושלים היא תפילה הנאמרת בקהילות שונות בסוף תפילת יום הכיפורים בבית הכנסת ובסוף ליל הסדר בפסח. מטרת הקריאה להראות שכל יהודי רוצה לעלות לירושלים, ואם הוא לא הצליח עדיין להגיע לירושלים, הוא מקווה ומתפלל לכך שבשנה הבאה יזכה להגיע אליה. חלק מהאשכנזים (בעיקר יוצאי מזרח אירופה) נוהגים לומר בסיום תפילת נעילה "לשנה הבאה בירושלים". ויש המוסיפים "לשנה הבאה בירושלים הבנויה". ברוב עדות ישראל (כולל קהילות האשכנזים במערב אירופה) לא נהוג מנהג זה כלל, אם כי במחזור "אהבת הקדמונים" כמנהג יהודי פס מובא המנהג לומר "לשנה הבאה בירושלים" בתפילת ערבית של ליל כיפור. פרק זה לוקה בחסר. אנא תרמו לוויקיפדיה והשלימו אותו. התיעוד הראשון לקיומה של תפילת איחול זו הוא מסוף המאה העשירית, בפיוטים של רבי יוסף אבן אביתור. מתוך ההקשר בפיוטים, ברור שאבן אביתור לא חידש את האמרה, אלא השתמש בה (או בנוסח הדומה "בירושלים לשנה הבאה") כציטוט של אמרה מוכרת. תוכן התפילה הוא: "לשנה הבאה בירושלים הבנויה". התפילה במקורה באה לבטא את הציפייה להגעה של כל עם ישראל לירושלים ובפרט לבניין העיר ובניין בית המקדש. תפילה זו הייתה מזוהה עם הרצון של עם ישראל בגלות לעלות לארץ ישראל, בהסתמכם על דברי הזוהר שירושלים היא כינוי לארץ ישראל.[דרוש מקור] וכן ירושלים פירושה "עיר של שלום" – מקום של שלום בין הגוף והנשמה, בין שמים וארץ, בין האידיאל לבין המציאות שעם ישראל רצה להגיע אליו.[דרוש מקור] הרב פרופ' נחום לאם כתב על כך: ”בכל העתים והזמנים הייתה ירושלים הרוח החיה של כל ישראל ועיני כל פונים אליה... יום הכיפורים, בהגיעו לשיאו, בסוף תפילת הנעילה, מלווים אותו בארץ ובתפוצות בקריאת 'לשנה הבאה בירושלים'. וכן סדר ליל פסח מסתיים בקריאה נלהבת זו. כיוצא בו עושים ישראל בכל מקום שהם, כתקנת חז"ל, כמה דברים לזכר חורבן ירושלים, לקיים מה שנאמר: 'אם אשכחך ירושלים תשכח ימיני, תדבק לשוני לחכי אם לא אזכרכי, אם לא אעלה את ירושלים על ראש שמחתי'”. תפילה זו נאמרת בכל מקום, גם בירושלים עצמה. ישנם מקומות שנוהגים לשיר אותה בסוף התפילה. מאז מלחמת ששת הימים החלו בחוגים דתיים לאומיים לומר ולשיר תפילה זו בסוף תפילת יום העצמאות ויום ירושלים. ישנו לחן עממי חסידי מפורסם על המילים. בחלק מחצרות החסידות שרים את הלחן על מילים נוספות: "תשועת ה' כהרף עין, לשנה הבאה בירושלים, אנא ה' הושיעה נא, לשנה הבאה בירושלים הבנויה". לחן נוסף מפורסם ומושר רבות בחתונות חרדיות הופיע באלבומו של מרדכי בן-דוד, "אוהבי השם". לחן נוסף, מהיישוב הישן בירושלים, מוכר גם על המילים "מחה תמחה את זכר עמלק". הרב זאב גוטהולד, "לשנה הבאה בירושלים: עיון בפיוטים ומנהגים", בתוך: יעקב שויקה והרב חיים סבתו (עורכים), מנחת אהרן: מאסף תורני לזכרו של הרב אהרן שויקה זצ"ל, ירושלים תש"ם, עמ' 223–261. לשנה הבאה בירושלים (אורכב 21.08.2016 בארכיון Wayback Machine), אתר בית חב"ד. לשנה הבאה בירושלים הבנויה, אתר ישיבה. מידע על לשנה הבאה בירושלים בקטלוג הספרייה הלאומית שולמית אליצור, "בין יוסף ליוסף: לזהות מחברו של יוצר קדום", תרביץ עא [א–ב] (תשרי–אדר תשס"ב), עמ' 85, באתר אוצר החכמה; הנ"ל, "כהיום הזה בירושלים: למקורה, לתפוצתה ולגלגוליה של תפילה לסיום טקסים", תרביץ פה [ב] (טבת תשע"ח), עמ' 305. זוהר, פרשת וירא, פסקה שצה נחום לאם, "מרכזיותה של ירושלים בלב האומה", קובץ "תורה שבעל פה" כב, עמוד קמו-קמז. נדפס מחדש בתוך: זאב גוטהולד, תחכמון: אוסף מאמרים על ערכי היהדות, ירושלים תש"ע, חלק ב', עמ' 60–106, באתר היברובוקס